               EURÓPSKA KOMISIA
            V Bruseli30. 8. 2019
            COM(2019) 405 final
            2019/0184(NLE)
            Návrh
            ROZHODNUTIE RADY
            o podpise Dohody medzi Európskou úniou a Bieloruskou republikou o zjednodušení udeľovania víz v mene Európskej únie

               DÔVODOVÁ SPRÁVA

               1.KONTEXT NÁVRHU

               V kontexte samitu Východného partnerstva v máji 2009 EÚ opätovne potvrdila svoju politickú podporu úplnej liberalizácii vízového režimu v bezpečnom prostredí a presadzovaniu mobility uzatvorením dohôd o zjednodušení udeľovania víz a readmisii s krajinami Východného partnerstva. Dohoda o zjednodušení udeľovania víz by v súlade so spoločným prístupom k tvorbe politiky EÚ v oblasti zjednodušenia vízového režimu, dohodnutým na úrovni Výboru stálych predstaviteľov vlád členských štátov (COREPER) v decembri 2005, nebola uzavretá bez uzatvorenia dohody o readmisii.

               Na tomto základe Komisia 12. novembra 2010 predložila Rade odporúčanie, aby pre ňu vydala smernice na rokovania s Bieloruskou republikou o dohode o zjednodušení udeľovania krátkodobých víz a dohode o readmisii osôb s neoprávneným pobytom.

               Na základe poverenia Rady z 28. februára 2011
                  1
                sa v Bruseli 12. júna 2014 oficiálne začali rokovania s Bieloruskou republikou.

               Ďalších päť kôl rokovaní sa uskutočnilo 24. novembra 2014 v Minsku, 12. marca 2015 v Bruseli, 20. júna 2017 v Minsku a 11. októbra 2018 a 26. marca 2019 v Bruseli. Hlavní vyjednávači parafovali znenie dohody 17. júna 2019 prostredníctvom výmeny e-mailov.

               Bielorusko, Európska únia a sedem zúčastnených členských štátov (Bulharsko, Rumunsko, Litva, Poľsko, Maďarsko, Fínsko a Lotyšsko) medzitým 13. októbra 2016 podpísali spoločné vyhlásenie o partnerstve v oblasti mobility.

               Od 12. februára 2017 sú občania Európskej únie pri vstupe na územie Bieloruskej republiky a pobyte na tomto území v trvaní najviac 5 dní oslobodení od vízovej povinnosti za predpokladu, že hranicu prekročia na medzinárodnom letisku v Minsku. Toto obdobie bezvízového pobytu bolo 24. júla 2018 predĺžené za rovnakých podmienok na 30 dní. V prípade pobytov, ktorých dĺžka presahuje 30 dní a nepresahuje 90 dní (v rámci akéhokoľvek 180-dňového obdobia), sa dohoda bude uplatňovať recipročne.

               Členské štáty boli vo všetkých fázach rokovaní pravidelne informované a zúčastňovali sa na konzultáciách v príslušných pracovných skupinách Rady. Konečný návrh znenia dohody sa poskytol pracovnej skupine pre víza a 5. apríla 2019 sa zjednodušeným písomným postupom všeobecne schválil.

               Európsky parlament bol o ukončení rokovaní o oboch dohodách týkajúcich sa zjednodušenia udeľovania víz a readmisie informovaný 17. apríla 2019 listom generálneho riaditeľa GR pre migráciu a vnútorné záležitosti adresovaným predsedovi Výboru pre občianske slobody, spravodlivosť a vnútorné veci. K listu boli priložené znenia návrhov oboch dohôd.

               V navrhovanom rozhodnutí o uzavretí dohody sú stanovené nevyhnutné vnútorné opatrenia na praktické vykonávanie dohody. Osobitne sa v ňom stanovuje, že Komisia, ktorej pomáhajú odborníci z členských štátov, zastupuje Úniu v spoločnom výbore pre zjednodušenie vízového režimu zriadenom na základe článku 12 dohody.

               Pripojený návrh predstavuje právny nástroj na uzavretie dohody. Rada rozhodne kvalifikovanou väčšinou.

               2.
                     CIEĽ A OBSAH DOHODY

               Cieľom Dohody medzi Európskou úniou a Bieloruskou republikou o zjednodušení udeľovania víz (ďalej len „dohoda“) je na základe reciprocity zjednodušiť udeľovanie víz občanom Únie a Bieloruska na účely plánovaného pobytu v trvaní najviac 90 dní v rámci akéhokoľvek 180-dňového obdobia.

               Komisia sa domnieva, že ciele stanovené Radou v smerniciach na rokovania boli dosiahnuté a návrh dohody je pre Úniu prijateľný.

               Konečný obsah dohody možno zhrnúť takto:

               –rozhodnutie o udelení alebo neudelení víza sa v prípade všetkých žiadateľov o udelenie víza bude musieť prijať v zásade do 10 kalendárnych dní. Túto lehotu možno predĺžiť na 30 kalendárnych dní, ak je potrebné ďalšie preskúmanie. V naliehavých prípadoch možno lehotu na prijatie rozhodnutia skrátiť na dva pracovné dni alebo menej. Pravidlom je, že žiadatelia o udelenie víza môžu dostať termín schôdzky na podanie žiadosti o vízum v lehote dvoch týždňov od dátumu požiadania o túto schôdzku a v naliehavých prípadoch okamžite alebo bez dohodnutého stretnutia,

               –vízový poplatok za spracovanie žiadostí podaných občanmi Európskej únie a Bieloruskej republiky má stanovenú výšku 35 EUR. Tento poplatok sa bude týkať všetkých žiadateľov o udelenie víza. Od vízového poplatku sú úplne oslobodené tieto kategórie osôb: deti vo veku do 12 rokov, osoby so zdravotným postihnutím, blízki príbuzní, členovia oficiálnych delegácií zúčastňujúci sa na činnostiach vlády, žiaci, študenti vrátane študentov postgraduálneho štúdia, zástupcovia organizácií občianskej spoločnosti, humanitárne prípady a účastníci vedeckých, kultúrnych a umeleckých aktivít a športových podujatí,

               –ak sa zmluvné strany rozhodnú spolupracovať s externým poskytovateľom služieb okrem iného pri zhromažďovaní žiadostí o udelenie víza, poplatok, ktorý sa má externému poskytovateľovi služieb zaplatiť, nesmie presiahnuť 30 EUR. Zachováva sa možnosť občanov zmluvných strán podať žiadosť priamo na konzulátoch, pokiaľ je to možné, napr. ak je k dispozícii dostatočný počet zamestnancov na to, aby sa zvládla pracovná záťaž a splnili sa povinnosti stanovené v dohode,

               –dokumenty, ktoré sa majú predložiť v súvislosti s účelom cesty, sa zjednodušili pre tieto kategórie žiadateľov: blízki príbuzní, podnikatelia, členovia oficiálnych delegácií, žiaci, študenti vrátane študentov postgraduálneho štúdia, účastníci vedeckých, kultúrnych a športových podujatí, novinári, návštevníci vojenských a civilných cintorínov (vrátane príbuzných), zástupcovia občianskej spoločnosti, príslušníci slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach, vodiči medzinárodnej nákladnej a osobnej dopravy, účastníci oficiálnych výmenných programov partnerských miest, osoby cestujúce zo zdravotných dôvodov, osoby zúčastňujúce sa na medzinárodných športových podujatiach, členovia posádok vlakov, chladiarenských vozňov a lokomotív a účastníci oficiálnych programov cezhraničnej spolupráce EÚ. V prípade týchto kategórií osôb sa na účely preukázania účelu cesty smú požadovať len doklady uvedené v dohode. Pravidlom je, že sa nesmie vyžadovať žiadne ďalšie odôvodnenie, pozvanie ani potvrdenie stanovené v právnych predpisoch členských štátov alebo Bieloruskej republiky,

               –zavádzajú sa aj zjednodušené kritériá udeľovania víz na viac vstupov pre tieto kategórie osôb:

               a)členovia národných a regionálnych vlád, parlamentov a súdov, stáli členovia oficiálnych delegácií, manželskí partneri a deti navštevujúci občanov Európskej únie s oprávneným pobytom na území Bieloruska alebo občanov Bieloruskej republiky s oprávneným pobytom v členských štátoch, alebo občanov EÚ s pobytom na území členských štátov, ktorých sú štátnymi príslušníkmi, alebo občanov Bieloruskej republiky s pobytom na území Bieloruska: víza na viac vstupov s platnosťou päť rokov (alebo kratšou, ak je zámer pravidelne cestovať zjavne obmedzený, napríklad ak je dĺžka trvania ich mandátu alebo povolenia na oprávnený pobyt kratšia);

               b)účastníci vedeckých, kultúrnych, oficiálnych výmenných alebo cezhraničných programov a medzinárodných športových podujatí, novinári, študenti, členovia oficiálnych delegácií, zástupcovia organizácií občianskej spoločnosti, príslušníci slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach, vodiči medzinárodnej nákladnej a osobnej dopravy, posádky vlakov a osoby, ktoré cestujú pravidelne zo zdravotných dôvodov: víza na viac vstupov platné 1 rok;

               c)rovnaké kategórie ako v písmene b): víza platné najmenej dva roky a najviac päť rokov (za predpokladu, že počas predchádzajúcich dvoch rokov legálne využívali víza na viac vstupov s platnosťou jeden rok, pokiaľ potreba alebo zámer cestovať často alebo pravidelne nie sú zjavne obmedzené na kratšie obdobie);

               –občania Európskej únie a Bieloruskej republiky, ktorí sú držiteľmi platných biometrických diplomatických pasov, a držitelia platných preukazov EÚ sú oslobodení od vízovej povinnosti pri krátkodobých pobytoch. V apríli 2015 predložila Komisia prvé posúdenie bezpečnosti a integrity systému vydávania bieloruských diplomatických pasov vrátane ochranných prvkov týchto pasov, pričom výsledok v prípade systému vydávania bol uspokojivý. Za dostatočnú však niektoré členské štáty nepovažovali úroveň zabezpečenia bieloruských diplomatických pasov. Bieloruská republika následne oznámila, že v súlade s najnovšími usmerneniami a odporúčaniami Medzinárodnej organizácie civilného letectva začne od začiatku roka 2020 vydávať biometrické pasy, a súhlasila s obmedzením oslobodenia od vízovej povinnosti len na biometrické diplomatické pasy (dodatočná požiadavka, ktorá sa nevyžadovala v smerniciach na rokovania). V šiestom a poslednom kole rokovaní 26. marca 2019 Bieloruská republika poskytla Komisii aktualizované informácie o systéme vydávania a technických špecifikáciách týchto pasov a zaviazala sa, že najneskôr do októbra 2019 predloží vzor nového biometrického pasu a konečné technické špecifikácie. Za týchto okolností bude musieť Komisia po porade s členskými štátmi vykonať konečné posúdenie systému vydávania pasov Bieloruska pred uzavretím dohody,

               –záverečné ustanovenia poskytujú zmluvným stranám možnosť z akéhokoľvek dôvodu úplne alebo čiastočne pozastaviť uplatňovanie dohody (napr. oslobodenie od vízovej povinnosti pre držiteľov diplomatických biometrických pasov). Toto ustanovenie sa teda vzťahuje na také dôvody pozastavenia, ako sú porušenie alebo zneužitie ustanovenia dohody, napríklad oslobodenia od vízovej povinnosti pre držiteľov diplomatických pasov (článok 10), z dôvodov týkajúcich sa ľudských práv a demokracie (uvedených aj v preambule dohody), ako aj nedostatočná spolupráca v oblasti readmisie a/alebo neuspokojivé vykonávanie dohody o readmisii,

               –v záverečných ustanoveniach sa takisto stanovuje, že dohoda o zjednodušení udeľovania víz môže nadobudnúť platnosť až v deň nadobudnutia platnosti dohody o readmisii,

               –v preambule dohody sa zdôrazňuje dôležitosť základných zásad, ktorými sa riadi spolupráca medzi zmluvnými stranami, ako aj povinností a zodpovedností vyplývajúcich z príslušných medzinárodných nástrojov, ktorými sú zmluvné strany viazané, vrátane dodržiavania ľudských práv a demokratických zásad,

               –v protokole sa rieši osobitná situácia členských štátov, ktoré zatiaľ neuplatňujú schengenské acquis v plnom rozsahu, a ich jednostranné uznávanie schengenských víz a povolení na pobyt udeľovaných občanom Bieloruskej republiky na účely tranzitu cez ich územie v súlade s rozhodnutím č. 565/2014/EÚ,

               –k dohode je pripojené spoločné vyhlásenie o spolupráci v oblasti cestovných dokladov a pravidelnej výmene informácií týkajúcich sa zabezpečenia cestových dokladov,

               –k dohode je pripojené spoločné vyhlásenie o harmonizácii informácií o postupoch udeľovania krátkodobých víz a o dokladoch, ktoré sa predkladajú spolu so žiadosťou o krátkodobé víza,

               –v preambule a v spoločných vyhláseniach pripojených k dohode je zohľadnená osobitná situácia Dánska, Spojeného kráľovstva a Írska. V spoločnom vyhlásení k dohode sa zohľadňuje aj úzke pridruženie Islandu, Nórska, Švajčiarska a Lichtenštajnska k vykonávaniu, uplatňovaniu a rozvoju schengenského acquis
                  2
               ,

               –k dohode je pripojené spoločné vyhlásenie o konzulárnom personáli, ktoré má odrážať význam, ktorý zmluvné strany pripisujú dostupnosti dostatočného počtu zamestnancov na svojich konzulátoch pri zabezpečovaní účinného vykonávania dohody.

               3.PRÁVNY ZÁKLAD, SUBSIDIARITA A PROPORCIONALITA

               •Právny základ

               Tento návrh sa predkladá Rade s cieľom povoliť podpis dohody.

               Právnym základom tohto návrhu je článok 77 ods. 2 písm. a) Zmluvy o fungovaní Európskej únie (ZFEÚ) v spojení s jej článkom 218 ods. 5.

               •Subsidiarita (v prípade inej ako výlučnej právomoci)

               Neuplatňuje sa.

               •Proporcionalita

               Súčasný návrh neprekračuje rámec toho, čo je nevyhnutné na dosiahnutie sledovaného cieľa, a to podpisu medzinárodnej dohody, ktorou sa zjednoduší udeľovanie víz občanom Bieloruska a Únie.

               4.VPLYV NA ROZPOČET

               Tento návrh so sebou neprináša dodatočné náklady pre rozpočet EÚ.

               5.ZÁVERY

               Vzhľadom na uvedené výsledky Komisia navrhuje, aby Rada rozhodla o podpísaní dohody v mene Únie a poverila Generálny sekretariát Rady udelením príslušnej plnej moci.

               2019/0184 (NLE)

               Návrh

               ROZHODNUTIE RADY

               o podpise Dohody medzi Európskou úniou a Bieloruskou republikou o zjednodušení udeľovania víz v mene Európskej únie

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s jej článkom 218 ods. 5,

               so zreteľom na návrh Európskej komisie,

               keďže:

               (1)Rada 28. februára 2011 poverila Komisiu, aby súbežne s rokovaniami o dohode o readmisii osôb s neoprávneným pobytom začala rokovať s Bieloruskou republikou o dohode medzi Európskou úniou a Bieloruskou republikou o zjednodušení udeľovania víz (ďalej len „dohoda“). Rokovania boli úspešne zavŕšené 17. júna 2019 parafovaním dohody prostredníctvom výmeny e-mailov.

               (2)V kontexte vyhlásenia prijatého na samite Východného partnerstva 7. mája 2009 vyslovili Únia a partnerské krajiny politickú podporu liberalizácii vízového režimu v bezpečnom a chránenom prostredí a opätovne potvrdili svoj zámer prijímať postupné opatrenia vedúce k zavedeniu bezvízového režimu pre svojich občanov vo vhodnom čase.

               (3)Účelom dohody je na základe reciprocity zjednodušiť udeľovanie víz občanom Únie a Bieloruska na plánovaný pobyt v trvaní najviac 90 dní v rámci akéhokoľvek 180-dňového obdobia.

               (4)Toto rozhodnutie predstavuje vývoj ustanovení schengenského acquis, na ktorom sa Spojené kráľovstvo nezúčastňuje v súlade s rozhodnutím Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis
                  3
               ; Spojené kráľovstvo sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (5)Toto rozhodnutie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis
                  4
               ; Írsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (6)V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (7)Dohoda by sa preto mala podpísať v mene Únie s výhradou jej uzavretia k neskoršiemu dátumu a spoločné vyhlásenia pripojené k dohode by sa mali schváliť,

               PRIJALA TOTO ROZHODNUTIE:

               Článok 1

               Týmto sa v mene Únie schvaľuje podpis Dohody medzi Európskou úniou a Bieloruskou republikou o zjednodušení udeľovania víz s výhradou jej uzavretia
                  5
               .

               Článok 2

               Spoločné vyhlásenia pripojené k dohode sa v mene Únie schvaľujú.

               Článok 3

               Generálny sekretariát Rady udelí osobe, resp. osobám, ktoré určí vyjednávač dohody, plnú moc na podpis dohody s výhradou jej uzavretia.

               Článok 4

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        Rada 2. marca 2015 zmenila smernice na rokovania tak, aby zahŕňali možnosť pozastaviť oslobodenie od vízovej povinnosti pre držiteľov diplomatických pasov z väčšieho množstva dôvodov, než sa uvádza v štandardných ustanoveniach o pozastavení, napr. z dôvodov týkajúcich sa ľudských práv a demokracie, ako aj z dôvodu zneužívania uvedeného oslobodenia od vízovej povinnosti.

                     (2)

                        Je možné, že preambulu a spoločné vyhlásenie o situácii Spojeného kráľovstva bude treba po vystúpení Spojeného kráľovstva z EÚ revidovať.

                     (3)

                        Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

                     (4)

                        Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

                     (5)

                        Text dohody sa uverejní spolu s rozhodnutím o jej uzavretí.


               EURÓPSKA KOMISIA
            V Bruseli30. 8. 2019
            COM(2019) 404 final
            2019/0185(NLE)
            Návrh
            ROZHODNUTIE RADY
            o podpise Dohody medzi Európskou úniou a Bieloruskou republikou o readmisii osôb s neoprávneným pobytom v mene Európskej únie

               DÔVODOVÁ SPRÁVA

               1.KONTEXT NÁVRHU

               V kontexte samitu Východného partnerstva v máji 2009 EÚ opätovne potvrdila svoju politickú podporu úplnej liberalizácii vízového režimu v bezpečnom prostredí a presadzovaniu mobility uzatvorením dohôd o zjednodušení udeľovania víz a readmisii s krajinami Východného partnerstva. Dohoda o zjednodušení vízového režimu by v súlade so spoločným prístupom k tvorbe politiky EÚ v oblasti zjednodušenia vízového režimu, dohodnutým na úrovni Výboru stálych predstaviteľov vlád členských štátov (COREPER) v decembri 2005, nebola uzavretá bez uzatvorenia dohody o readmisii.

               Na tomto základe Komisia 12. novembra 2010 predložila Rade odporúčanie, aby pre ňu vydala smernice na rokovania s Bieloruskou republikou o dohode o zjednodušení udeľovania krátkodobých víz a dohode o readmisii osôb s neoprávneným pobytom.

               Rada 28. februára 2011 oficiálne poverila Komisiu, aby začala rokovať o dohode o readmisii medzi Európskou úniou a Bieloruskom.

               Rokovania sa oficiálne začali 30. januára 2014, pričom prvé oficiálne kolo rokovaní sa konalo v Minsku 13. júna 2014. Po ňom nasledovali tri kolá rokovaní, prvé v Bruseli 25. novembra 2014 a ďalšie v Minsku 11. marca 2015 a 20. júna 2017. Hlavní vyjednávači parafovali znenie dohody 17. júna 2019 prostredníctvom výmeny e-mailov.

               Bielorusko, Európska únia a sedem zúčastnených členských štátov (Bulharsko, Rumunsko, Litva, Poľsko, Maďarsko, Fínsko a Lotyšsko) medzitým 13. októbra 2016 podpísali spoločné vyhlásenie o partnerstve v oblasti mobility.

               Členské štáty boli pravidelne informované a uskutočnili sa s nimi konzultácie vo všetkých (oficiálnych a neoficiálnych) štádiách rokovaní o readmisii.

               Členské štáty boli vo všetkých fázach rokovaní pravidelne informované a zúčastňovali sa na konzultáciách v príslušných pracovných skupinách Rady. Konečný návrh znenia dohody sa poskytol radcom pre spravodlivosť a vnútorné veci (migrácia, integrácia a vyhostenie) a 12. apríla 2019 sa zjednodušeným písomným postupom schválil.

               Európsky parlament bol o ukončení rokovaní o oboch dohodách týkajúcich sa zjednodušenia udeľovania víz a readmisie informovaný 17. apríla 2019 listom generálneho riaditeľa GR pre migráciu a vnútorné záležitosti adresovaným predsedovi Výboru pre občianske slobody, spravodlivosť a vnútorné veci. K listu boli priložené znenia návrhov oboch dohôd.

               V navrhovanom rozhodnutí o uzatvorení dohody sú stanovené nevyhnutné vnútorné opatrenia na praktické vykonávanie dohody. Osobitne sa v ňom stanovuje, že Komisia, ktorej pomáhajú odborníci z členských štátov, zastupuje Úniu v spoločnom readmisnom výbore zriadenom na základe článku 19 tejto dohody.

               Pripojený návrh predstavuje právny nástroj na podpísanie dohody. Rada rozhodne kvalifikovanou väčšinou.

               2.CIEĽ A OBSAH DOHODY

               Cieľom Dohody medzi Európskou úniou a Bieloruskou republikou o readmisii osôb s neoprávneným pobytom (ďalej len „dohoda“) je zaviesť rýchle a účinné postupy na identifikáciu a bezpečný a usporiadaný návrat osôb, ktoré nespĺňajú alebo prestali spĺňať podmienky na vstup, zdržiavanie sa alebo pobyt na území Bieloruska alebo niektorého z členských štátov Európskej únie, a zjednodušiť tranzit takýchto osôb v duchu spolupráce.

               Komisia sa domnieva, že ciele stanovené Radou v smerniciach na rokovania boli dosiahnuté a návrh dohody o readmisii je pre Úniu prijateľný.

               Konečný obsah tejto dohody možno zhrnúť takto:

               –Dohoda má 8 oddielov a celkovo obsahuje 24 článkov. Obsahuje aj 7 príloh, ktoré sú jej neoddeliteľnou súčasťou, a 5 spoločných vyhlásení.

               –Dohoda obsahuje úvodnú klauzulu, v ktorej sa opätovne potvrdzuje, že táto dohoda sa musí uplatňovať tak, aby sa zabezpečovalo dodržiavanie ľudských práv a záväzkov aj povinností požiadaného štátu aj žiadajúceho štátu podľa príslušných medzinárodných nástrojov, ktoré sa na ne vzťahujú, a opätovne sa v nej zdôrazňuje, že požiadaný štát musí predovšetkým v súlade s uvedenými medzinárodnými nástrojmi zabezpečiť ochranu práv osôb po readmisii na svojom území. V uvedenej klauzule sa potvrdzuje, že žiadajúci štát by mal uprednostňovať dobrovoľný návrat pred núteným návratom.

               –Readmisné povinnosti stanovené v dohode (články 3 až 6) sú vypracované na plne recipročnom základe a vzťahujú sa na vlastných štátnych príslušníkov (články 3 a 5), ako aj na štátnych príslušníkov tretích krajín a osoby bez štátnej príslušnosti (články 4 a 6).

               –Povinnosť readmitovať vlastných štátnych príslušníkov sa vzťahuje aj na bývalých vlastných štátnych príslušníkov, ktorým bola odňatá štátna príslušnosť alebo ktorí sa jej vzdali, pričom nenadobudli štátnu príslušnosť iného štátu.

               –Readmisná povinnosť so zreteľom na vlastných štátnych príslušníkov sa vzťahuje aj na rodinných príslušníkov (t. j. manželských partnerov a neplnoleté slobodné deti) bez ohľadu na ich štátnu príslušnosť, ktorí nemajú nezávislé právo na pobyt v žiadajúcom štáte.

               –Povinnosť readmitovať štátnych príslušníkov tretích krajín a osoby bez štátnej príslušnosti (články 4 a 6) je spojená s týmito predbežnými podmienkami: a) dotknutá osoba má v čase vstupu buď povolenie na pobyt vydané požiadaným štátom, alebo platné vízum vydané požiadaným štátom, ku ktorému je pripojený dôkaz o vstupe na územie požiadaného štátu, alebo b) dotknutá osoba neoprávnene vstúpila na územie žiadajúceho štátu ihneď po pobyte na území požiadaného štátu alebo po tranzite cez jeho územie. Takáto readmisná povinnosť sa nevzťahuje na osoby, ktoré boli iba v tranzitnom priestore letiska alebo ktorým bolo vydané vízum alebo povolenie na pobyt žiadajúcim štátom, okrem prípadov, keď: i) vízum alebo povolenie na pobyt vydané požiadaným štátom majú dlhšiu dobu platnosti; ii) vízum alebo povolenie na pobyt vydané žiadajúcim štátom boli získané podvodným spôsobom alebo iii) táto osoba nespĺňa niektorú z podmienok pripojených k vízu.

               –Bielorusko uznáva používanie európskeho cestovného dokladu pre návrat (článok 3 ods. 5 a článok 4 ods. 3), pokiaľ ide o vlastných štátnych príslušníkov v prípade uplynutia stanovenej lehoty, ako aj pokiaľ ide o štátnych príslušníkov tretích krajín alebo osoby bez štátnej príslušnosti. Ekvivalentný štandardný doklad Bieloruskej republiky je zahrnutý do prílohy 7.

               –Oddiel III dohody (články 7 až 13 v spojení s prílohami 1 až 5) obsahuje potrebné praktické ustanovenia týkajúce sa readmisného konania (žiadosť o readmisiu, dôkazné prostriedky, lehoty, postup pri odovzdávaní osôb a spôsoby prepravy) a „readmisie omylom“ (článok 13). Skutočnosť, že žiadosť o readmisiu nebude potrebná v prípadoch, keď osoba, ktorá má byť readmitovaná, je držiteľom platného cestovného dokladu, zabezpečuje procedurálnu flexibilitu (článok 7 ods. 2).

               –V článku 7 ods. 3 dohody sa stanovuje tzv. zrýchlený postup, ktorý bol dohodnutý pre prípady osôb zadržaných v oblasti, ktorá sa rozprestiera do vzdialenosti 30 kilometrov od spoločnej pozemnej hranice medzi členským štátom a Bieloruskom, ako aj na medzinárodných letiskách členských štátov a Bieloruska. Pri zrýchlenom postupe sa žiadosti o readmisiu musia podať do 2 pracovných dní a odpovede sa musia poskytnúť do 2 pracovných dní, zatiaľ čo pri bežnom postupe je stanovená lehota na poskytnutie odpovede 10 kalendárnych dní (článok 11 ods. 2).

               –Dohoda obsahuje oddiel o tranzite osôb (články 14 a 15 v spojení s prílohou 6).

               –Články 16, 17 a 18 obsahujú nevyhnutné pravidlá, pokiaľ ide o náklady, ochranu údajov a vzťah k ďalším medzinárodným záväzkom.

               –V článku 19 sa stanovuje zriadenie spoločného readmisného výboru, ako aj jeho úlohy a právomoci.

               –S cieľom uľahčiť vykonávanie tejto dohody sa v článku 20 stanovuje možnosť uzatvorenia bilaterálnych vykonávacích protokolov medzi Bieloruskom a jednotlivými členskými štátmi. Vzťah medzi bilaterálnymi dohodami alebo dojednaniami a touto dohodou je vysvetlený v článku 21.

               –Záverečné ustanovenia (články 22 až 24) obsahujú nevyhnutné pravidlá týkajúce sa územnej pôsobnosti dohody, nadobudnutia platnosti, jej trvania, možných zmien, pozastavenia jej vykonávania, ukončenia platnosti a právneho statusu príloh k dohode.

               –Osobitná situácia Dánska, Írska a Spojeného kráľovstva Veľkej Británie a Severného Írska sa zohľadňuje v preambule, v článku 1 písm. d), v článku 22 ods. 2 a v súvislosti s Dánskom v spoločnom vyhlásení. Do úvahy sa vzalo úzke pridruženie Islandu, Nórska, Švajčiarska a Lichtenštajnska k vykonávaniu, uplatňovaniu a rozvoju schengenského acquis a je zohľadnené v príslušných spoločných vyhláseniach k dohode.

               3.PRÁVNY ZÁKLAD, SUBSIDIARITA A PROPORCIONALITA

               ·Právny základ

               Tento návrh sa predkladá Rade s cieľom povoliť podpis danej dohody.

               Právnym základom tohto návrhu je článok 79 ods. 3 Zmluvy o fungovaní Európskej únie (ZFEÚ) v spojení s jej článkom 218 ods. 5.

               ·Subsidiarita (v prípade inej ako výlučnej právomoci)

               Neuplatňuje sa.

               ·Proporcionalita

               Súčasný návrh neprekračuje rámec toho, čo je nevyhnutné na dosiahnutie sledovaného cieľa, a to uzavretia medzinárodnej dohody o readmisii osôb s neoprávneným pobytom.

               4.VPLYV NA ROZPOČET

               Tento návrh so sebou neprináša dodatočné náklady pre rozpočet EÚ.

               5.ZÁVERY

               Vzhľadom na uvedené výsledky Komisia navrhuje, aby Rada rozhodla o podpísaní dohody v mene Únie a poverila Generálny sekretariát Rady udelením príslušnej plnej moci.

               2019/0185 (NLE)

               Návrh

               ROZHODNUTIE RADY

               o podpise Dohody medzi Európskou úniou a Bieloruskou republikou
                  o readmisii osôb s neoprávneným pobytom v mene Európskej únie

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 79 ods. 3 v spojení s jej článkom 218 ods. 5,

               so zreteľom na návrh Európskej komisie,

               keďže:

               (1)Rada poverila Komisiu 28. februára 2011, aby začala rokovania s Bieloruskom o readmisii osôb s neoprávneným pobytom. Rokovania boli úspešne ukončené parafovaním Dohody medzi Európskou úniou a Bieloruskou republikou o readmisii osôb s neoprávneným pobytom (ďalej len „dohoda“) prostredníctvom výmeny e-mailov 17. júna 2019.

               (2)V kontexte samitu Východného partnerstva v máji 2009 EÚ opätovne potvrdila svoju politickú podporu úplnej liberalizácii vízového režimu v bezpečnom prostredí a presadzovaniu mobility uzatvorením dohôd o zjednodušení udeľovania víz a readmisii s krajinami Východného partnerstva.

               (3)Účelom tejto dohody je zaviesť rýchle a účinné postupy na identifikáciu a bezpečný a usporiadaný návrat osôb, ktoré nespĺňajú alebo prestali spĺňať podmienky na vstup, zdržiavanie sa alebo pobyt na území Bieloruska alebo niektorého z členských štátov Európskej únie, a zjednodušiť tranzit takýchto osôb v duchu spolupráce.

               (4)V súlade s [článkami 1 a 2] článkom 3 Protokolu (č. 21) o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, [a bez toho, aby bol dotknutý článok 4 uvedeného protokolu,] Spojené kráľovstvo [sa nezúčastňuje na prijatí tohto rozhodnutia, nebude ním viazané ani nebude podliehať jeho uplatňovaniu, [pokiaľ v tomto ohľade neoznámi želanie v súlade s uvedeným protokolom]/oznámilo [listom z…] želanie zúčastniť sa na prijatí a uplatňovaní tohto rozhodnutia].

               (5)V súlade s [článkami 1 a 2] článkom 3 Protokolu (č. 21) o postavení Spojeného kráľovstva a Írska, ktorý je pripojený k Zmluve o Európskej únii a Zmluve o fungovaní Európskej, [a bez toho, aby bol dotknutý článok 4 uvedeného protokolu,] Írsko [sa nezúčastňuje na prijatí tohto rozhodnutia, nebude ním viazané ani nebude podliehať jeho uplatňovaniu, [pokiaľ v tomto ohľade neoznámi želanie v súlade s uvedeným protokolom]/oznámilo [listom z…] želanie zúčastniť sa na prijatí a uplatňovaní tohto rozhodnutia].

               (6)V súlade s článkami 1 a 2 Protokolu (č. 22) o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (7)Dohoda by sa preto mala podpísať v mene Európskej únie s výhradou jej uzavretia k neskoršiemu dátumu a spoločné vyhlásenia pripojené k dohode by sa mali schváliť,

               PRIJALA TOTO ROZHODNUTIE:

               Článok 1

               Týmto sa v mene Únie schvaľuje podpis Dohody medzi Európskou úniou a Bieloruskou republikou o readmisii osôb s neoprávneným pobytom s výhradou jej uzavretia
                  1
               .

               Článok 2

               Spoločné vyhlásenia pripojené k dohode sa v mene Únie schvaľujú.

               Článok 3

               Generálny sekretariát Rady udelí osobe, resp. osobám, ktoré určí vyjednávač dohody, plnú moc na podpis dohody s výhradou jej uzavretia.

               Článok 4

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        Text dohody sa uverejní spolu s rozhodnutím o jej uzavretí.


               EURÓPSKA KOMISIA
            V Bruseli30. 8. 2019
            COM(2019) 403 final
            PRÍLOHA
            k
            návrhu rozhodnutia Rady
            o uzavretí Dohody medzi Európskou úniou a Bieloruskou republikou o zjednodušení udeľovania víz

               PRÍLOHA

               DOHODA
                  medzi
                  Európskou úniou a Bieloruskou republikou
                  o zjednodušení udeľovania víz

               EURÓPSKA ÚNIA, ďalej len „Únia“,

               a BIELORUSKÁ REPUBLIKA, ďalej len „Bielorusko“

               ďalej len „zmluvné strany“;

               ŽELAJÚC SI rozvíjať vzájomné kontakty medzi ľuďmi ako dôležitú podmienku pre stabilný rozvoj hospodárskych, humanitárnych, kultúrnych, vedeckých a iných väzieb, zjednodušením udeľovania víz na základe reciprocity občanom Únie a Bieloruska;

               UZNÁVAJÚC, že zjednodušenie vízového režimu by nemalo viesť k neregulárnej migrácii, a venujúc osobitnú pozornosť bezpečnosti a readmisii;

               MAJÚC NA PAMÄTI základné zásady, ktorými sa riadi spolupráca medzi zmluvnými stranami, ako aj záväzky a povinnosti vyplývajúce z príslušných medzinárodných nástrojov, ktoré sa na zmluvné strany vzťahujú, vrátane dodržiavania ľudských práv a demokratických zásad;

               ZOHĽADŇUJÚC Protokol o postavení Spojeného kráľovstva a Írska s ohľadom na priestor slobody, bezpečnosti a spravodlivosti a Protokol o schengenskom acquis začlenenom do rámca Európskej únie, ktoré sú pripojené k Zmluve o Európskej únii a Zmluve o fungovaní Európskej únie, a potvrdzujúc, že ustanovenia tejto dohody sa nevzťahujú na Spojené kráľovstvo a Írsko;

               ZOHĽADŇUJÚC Protokol o postavení Dánska pripojený k Zmluve o Európskej únii a Zmluve o fungovaní Európskej únie a potvrdzujúc, že ustanovenia tejto dohody sa nevzťahujú na Dánske kráľovstvo,

               SA DOHODLI TAKTO:

               Článok 1 – Účel a rozsah uplatňovania

               Účelom tejto dohody je na základe reciprocity zjednodušiť udeľovanie víz občanom Únie a Bieloruska na plánovaný pobyt v trvaní najviac 90 dní v rámci akéhokoľvek 180-dňového obdobia.

               Článok 2 – Všeobecné ustanovenie

               1.Zjednodušenia udeľovania víz stanovené v tejto dohode platia pre občanov Únie a Bieloruska len v prípade, ak nie sú oslobodení od vízovej povinnosti podľa zákonov a iných právnych predpisov Bieloruska, Únie alebo členských štátov, podľa tejto dohody alebo iných medzinárodných dohôd.

               2.Na problematiku, ktorá nie je upravená v ustanoveniach tejto dohody, napríklad zamietnutie udelenia víza, uznávanie cestovných dokladov, preukazovanie dostatočných prostriedkov na pokrytie nákladov spojených s pobytom, odmietnutie vstupu alebo opatrenia súvisiace s vyhostením, sa vzťahuje právny poriadok Bieloruska alebo členských štátov, alebo Únie.

               Článok 3 – Vymedzenie pojmov

               Na účely tejto dohody:

               a)„členský štát“ je ktorýkoľvek členský štát Európskej únie, okrem Dánskeho kráľovstva, Írska a Spojeného kráľovstva;

               b)„občan Únie“ je štátny príslušník členského štátu vymedzeného v písmene a);

               c) „občan Bieloruska“ je štátny príslušník Bieloruskej republiky;

               d)„vízum“ je povolenie vydané členským štátom alebo Bieloruskom na účely tranzitu cez územie členských štátov alebo Bieloruska alebo vstupu s cieľom plánovaného pobytu na území členských štátov alebo Bieloruska v trvaní najviac 90 dní počas ľubovoľného 180-dňového obdobia;

               e) „osoba s oprávneným pobytom“ je:

               –v prípade Bieloruska, občan Únie, ktorý má povolenie alebo je oprávnený na základe právnych predpisov Bieloruska na pobyt na území Bieloruska v trvaní viac ako 90 dní,

               –v prípade Únie, občan Bieloruska, ktorý má povolenie alebo je oprávnený na základe práva Únie alebo vnútroštátnych právnych predpisov na pobyt na území členského štátu v trvaní viac ako 90 dní;

               f)„preukaz EÚ“ je doklad, ktorý Únia vydáva niektorým zamestnancom inštitúcií Únie v súlade s nariadením Rady (EÚ) č. 1417/2013.

               Článok 4 – Písomné dokumenty potvrdzujúce účel cesty

               1.Na preukázanie účelu cesty na územie druhej zmluvnej strany sú pre tieto kategórie občanov Únie a Bieloruska postačujúce tieto doklady:

               a)pre členov oficiálnych delegácií vrátane stálych členov takýchto delegácií, ktorí sa na základe oficiálneho pozvania adresovaného členskému štátu, Európskej únii alebo Bielorusku budú zúčastňovať na oficiálnych stretnutiach, konzultáciách, rokovaniach alebo výmenných programoch, prípadne na podujatiach medzivládnych organizácií na území jedného z členských štátov alebo Bieloruska:

               –list vydaný príslušným orgánom členského štátu, Európskej únie alebo Bieloruska potvrdzujúci, že žiadateľ je členom jeho delegácie, prípadne stálym členom jeho delegácie cestujúcim na územie druhej zmluvnej strany s cieľom zúčastniť sa na uvedených podujatiach, spolu s kópiou oficiálneho pozvania;

               b)pre blízkych príbuzných – manželských partnerov, deti, rodičov a osoby vykonávajúce rodičovské práva a povinnosti, starých rodičov a vnúčatá, ktorí navštevujú občanov Únie s oprávneným pobytom v Bielorusku alebo občanov Bieloruska s oprávneným pobytom v členských štátoch, alebo občanov Únie s pobytom na území členského štátu, ktorého sú štátnymi príslušníkmi, alebo občanov Bieloruska s pobytom na území Bieloruska:

               –písomná žiadosť hostiteľskej osoby;

               c)pre podnikateľov a zástupcov podnikateľských organizácií:

               –písomná žiadosť od hostiteľskej právnickej osoby alebo spoločnosti, organizácie alebo kancelárie či pobočky takejto právnickej osoby alebo spoločnosti, štátnych alebo miestnych orgánov Bieloruska alebo jedného z členských štátov, alebo organizačných výborov obchodných a priemyselných výstav, konferencií a sympózií, ktoré sa konajú na území Bieloruska alebo jedného z členských štátov, podpísaná príslušnými orgánmi v súlade s vnútroštátnymi právnymi predpismi;

               d)pre vodičov medzinárodnej nákladnej a osobnej dopravy, ktorí vykonávajú svoju činnosť medzi územím Bieloruska a členských štátov s vozidlami registrovanými v členských štátoch alebo v Bielorusku:

               –písomná žiadosť národnej spoločnosti alebo združenia (zväzu) dopravcov Bieloruska alebo vnútroštátnych združení dopravcov členských štátov vykonávajúcich medzinárodnú cestnú dopravu, s uvedením účelu, trasy, dĺžky a počtu ciest;

               e)pre členov vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územia Bieloruska a členských štátov:

               –písomná žiadosť od príslušnej železničnej organizácie alebo spoločnosti Bieloruska alebo jedného z členských štátov s uvedením účelu, dĺžky a počtu ciest;

               f)pre novinárov a technický personál pracovne sprevádzajúci novinárov:

               –osvedčenie alebo iný doklad vydaný profesijnou organizáciou alebo zamestnávateľom žiadateľa preukazujúci, že dotknutá osoba je kvalifikovaným novinárom, a potvrdzujúci, že účelom cesty je výkon novinárskej práce, alebo preukazujúci, že daná osoba je členom technického personálu, ktorý novinára pracovne sprevádza;

               g)pre účastníkov vedeckých, akademických, kultúrnych alebo umeleckých aktivít vrátane univerzitných a iných výmenných programov;

               –písomná žiadosť hostiteľskej organizácie o účasť na týchto aktivitách;

               h)pre žiakov, študentov, študentov postgraduálneho štúdia a ich sprevádzajúcich učiteľov, ktorí cestujú na účely štúdia alebo vzdelávacích školení, vrátane ciest v rámci výmenných programov a iných školských aktivít:

               –písomná žiadosť alebo potvrdenie o zápise od hostiteľskej univerzity, akadémie, inštitútu, fakulty alebo školy alebo študentské preukazy alebo potvrdenia o zapísaných predmetoch;

               i)pre účastníkov medzinárodných športových podujatí a ich odborný sprievod:

               –písomná žiadosť hostiteľskej organizácie – príslušných orgánov, národných športových federácií členských štátov alebo Bieloruska alebo národného olympijského výboru Bieloruska alebo národných olympijských výborov členských štátov;

               j)pre účastníkov oficiálnych výmenných programov organizovaných partnerskými mestami či inými obecnými subjektmi:

               –písomná žiadosť vedúceho úradu mesta či obce alebo starostu mesta či obce;

               k)pre návštevníkov vojenských a civilných cintorínov:

               –úradný doklad potvrdzujúci existenciu a udržiavanie hrobu, ako aj rodinný alebo iný vzťah medzi žiadateľom a pochovaným;

               l)pre príbuzných navštevujúcich pohrebné obrady:

               –úradný doklad potvrdzujúci úmrtie, ako aj potvrdenie rodinného alebo iného vzťahu medzi žiadateľom a zosnulým;

               m)pre osoby cestujúce zo zdravotných dôvodov a osoby, ktoré ich musia sprevádzať:

               –úradný doklad zdravotníckeho zariadenia potvrdzujúci nevyhnutnosť lekárskej starostlivosti v tomto zariadení a potrebu, aby bola osoba sprevádzaná, a doklad o dostatočných finančných prostriedkoch na úhradu tohto lekárskeho ošetrenia;

               n)pre príslušníkov slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach organizovaných na území Bieloruska alebo členských štátov:

               –písomná žiadosť hostiteľskej organizácie potvrdzujúca, že dotknutá osoba sa zúčastňuje na danom podujatí;

               o)pre zástupcov organizácií občianskej spoločnosti, ktorí cestujú na účely vzdelávacích školení, seminárov, konferencií, a to aj v rámci výmenných programov:

               –písomná žiadosť vydaná hostiteľskou organizáciou, potvrdenie, že osoba zastupuje organizáciu občianskej spoločnosti a potvrdenie o zriadení danej organizácie z príslušného registra vydané štátnym orgánom v súlade s vnútroštátnymi právnymi predpismi;

               p) pre účastníkov oficiálnych programov cezhraničnej spolupráce EÚ medzi Bieloruskom a Úniou:

               –písomná žiadosť od hostiteľskej organizácie.

               2.Písomná žiadosť uvedená v odseku 1 tohto článku obsahuje tieto údaje:

               a)v prípade pozvanej osoby: meno a priezvisko, dátum narodenia, pohlavie, občianstvo, číslo cestovného dokladu, čas a účel cesty, počet vstupov a v náležitých prípadoch meno detí sprevádzajúcich pozvanú osobu;

               b)v prípade pozývajúcej osoby: meno, priezvisko a adresu;

               c)v prípade pozývajúcej právnickej osoby, spoločnosti alebo organizácie: celý názov, adresu a:

               –ak žiadosť vydala organizácia alebo orgán – meno a funkciu osoby, ktorá žiadosť podpísala,

               –ak je pozývajúcou osobou právnická osoba alebo spoločnosť usadená na území tohto členského štátu alebo Bieloruska, alebo úrad či pobočka takejto právnickej osoby alebo spoločnosti – registračné číslo, ktoré sa vyžaduje podľa práva dotknutého členského štátu alebo podľa práva Bieloruska.

               3.Pre všetky kategórie osôb uvedené v odseku 1 tohto článku sa všetky kategórie víz udeľujú zjednodušeným postupom bez toho, aby sa vyžadovalo ďalšie odôvodnenie, pozvanie alebo potvrdenie účelu cesty podľa právnych predpisov zmluvných strán.

               Článok 5 – Vydávanie víz na viac vstupov

               1.Diplomatické misie a konzulárne úrady členských štátov a Bieloruska vydávajú víza na viac vstupov s platnosťou päť rokov týmto kategóriám osôb:

               a)členom národných a regionálnych vlád a parlamentov, ústavných a najvyšších súdov, ak nie sú oslobodení od vízovej povinnosti podľa tejto dohody, počas výkonu ich funkcie;

               b)stálym členom oficiálnych delegácií, ktorí sa na základe oficiálneho pozvania adresovaného členským štátom, Únii alebo Bielorusku budú zúčastňovať na stretnutiach, konzultáciách, rokovaniach alebo výmenných programoch, prípadne na podujatiach medzivládnych organizácií na území Bieloruska alebo jedného z členských štátov;

               c)manželským partnerom, deťom vo veku do 21 rokov alebo nezaopatreným deťom, rodičom a osobám vykonávajúcim rodičovské práva a povinnosti, starým rodičom a vnúčatám, ktorí navštevujú občanov Únie s oprávneným pobytom na území Bieloruska alebo občanov Bieloruska s oprávneným pobytom na území členských štátov, alebo občanov Únie s pobytom na území členského štátu, ktorého sú štátnymi príslušníkmi, alebo občanov Bieloruska s pobytom na území Bieloruska;

               d)podnikateľom a zástupcom obchodných organizácií, ktorí pravidelne cestujú do Bieloruska alebo členských štátov.

               Odchylne od prvej vety, ak potreba alebo zámer cestovať často alebo pravidelne sú zjavne obmedzené na kratšie obdobie, platnosť víz na viac vstupov sa obmedzí iba na toto obdobie, predovšetkým keď:

               –v prípade osôb uvedených v písmene b) obdobie, počas ktorého sú v postavení stáleho člena oficiálnej delegácie, je kratšie ako päť rokov,

               –v prípade osôb uvedených v písmene c) obdobie platnosti povolenia na oprávnený pobyt pre občanov Bieloruska s oprávneným pobytom v jednom z členských štátov alebo pre občanov Únie s oprávneným pobytom v Bielorusku je kratšie ako päť rokov,

               –v prípade osôb uvedených v písmene d) obdobie, počas ktorého sú v postavení zástupcu obchodnej organizácie, alebo doba platnosti pracovnej zmluvy sú kratšie ako päť rokov.

               2.Diplomatické misie a konzulárne úrady členských štátov a Bieloruska vydávajú víza na viac vstupov s platnosťou jeden rok týmto kategóriám osôb, ktorým počas predchádzajúceho roku bolo udelené aspoň jedno vízum, ktoré využili v súlade s právnymi predpismi o vstupe a pobyte navštevovaného štátu:

               a)členom oficiálnych delegácií, ktorí sa na základe oficiálneho pozvania adresovaného členskému štátu, Únii alebo Bielorusku budú pravidelne zúčastňovať na oficiálnych stretnutiach, konzultáciách, rokovaniach alebo výmenných programoch, prípadne na podujatiach medzivládnych organizácií na území Bieloruska alebo členského štátu;

               b)vodičom medzinárodnej nákladnej a osobnej dopravy, ktorí vykonávajú svoju činnosť medzi územím Bieloruska a členských štátov s vozidlami registrovanými v členských štátoch alebo v Bielorusku;

               c)členom vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územia Bieloruska a členských štátov;

               d)účastníkom vedeckých, akademických, kultúrnych a umeleckých aktivít vrátane univerzitných a iných výmenných programov, ktorí pravidelne cestujú do Bieloruska alebo členských štátov;

               e)študentom a študentom postgraduálneho štúdia, ktorí pravidelne cestujú na účely štúdia alebo vzdelávacích školení, a to aj v rámci výmenných programov;

               f)účastníkom medzinárodných športových podujatí a ich odbornému sprievodu;

               g)účastníkom oficiálnych výmenných programov organizovaných partnerskými mestami a inými obecnými subjektmi;

               h)osobám, ktoré musia cestovať pravidelne zo zdravotných dôvodov, a osobám, ktoré ich musia sprevádzať;

               i)príslušníkom slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach;

               j)zástupcom organizácií občianskej spoločnosti, ktorí pravidelne cestujú do Bieloruska alebo členských štátov na účely vzdelávacích školení, seminárov, konferencií, a to aj v rámci výmenných programov;

               k)účastníkom oficiálnych programov cezhraničnej spolupráce EÚ medzi Bieloruskom a Úniou;

               l)novinárom a technickému personálu pracovne sprevádzajúcemu novinárov.

               Odchylne od prvej vety, ak potreba alebo zámer cestovať často alebo pravidelne sú zjavne obmedzené na kratšie obdobie, platnosť víz na viac vstupov sa obmedzí iba na toto obdobie.

               3.Diplomatické misie a konzulárne úrady členských štátov a Bieloruska vydávajú víza na viac vstupov s platnosťou najmenej dva roky a najviac päť rokov kategóriám osôb uvedeným v odseku 2 tohto článku, ktoré počas predchádzajúcich dvoch rokov využili jednoročné víza na viac vstupov v súlade s právnymi predpismi o vstupe a pobyte v navštevovanom štáte, pokiaľ potreba alebo zámer cestovať často alebo pravidelne nie sú zjavne obmedzené na kratšie obdobie, pričom v takom prípade sa platnosť víz na viac vstupov obmedzí iba na toto obdobie.

               Článok 6 – Poplatky za spracovanie žiadostí o víza

               1.Poplatok za spracovanie žiadosti o vízum je 35 EUR.

               Uvedená suma sa môže upraviť v súlade s postupom stanoveným v článku 14 ods. 4 tejto dohody.

               2.Členské štáty a Bielorusko účtujú poplatok vo výške 70 EUR za spracovanie žiadostí o vízum v prípadoch, keď žiadateľ požiadal o prijatie rozhodnutia o žiadosti do dvoch dní od jej predloženia a konzulát súhlasil, že rozhodnutie do dvoch dní prijme.

               3.Bez toho, aby bol dotknutý odsek 4, od poplatkov za spracovanie žiadostí o vízum sú oslobodené tieto kategórie osôb:

               a)členovia národných a regionálnych vlád a parlamentov, ústavných a najvyšších súdov, ak nie sú oslobodení od vízovej povinnosti podľa tejto dohody;

               b)členovia oficiálnych delegácií vrátane stálych členov takýchto delegácií, ktorí sa na základe oficiálneho pozvania adresovaného členským štátom, Európskej únii alebo Bielorusku budú zúčastňovať na oficiálnych stretnutiach, konzultáciách, rokovaniach alebo výmenných programoch, prípadne na podujatiach medzivládnych organizácií na území Bieloruska alebo jedného z členských štátov;

               c)blízki príbuzní – manželskí partneri, deti, rodičia a osoby vykonávajúce rodičovské práva a povinnosti, starí rodičia a vnúčatá občanov Únie s oprávneným pobytom na území Bieloruska alebo občanov Bieloruska s oprávneným pobytom na území členských štátov, alebo občanov Únie s pobytom na území členského štátu, ktorého sú štátnymi príslušníkmi, a občanov Bieloruska s pobytom na území Bieloruska;

               d)účastníci vedeckých, akademických, kultúrnych a umeleckých aktivít vrátane univerzitných a iných výmenných programov;

               e)žiaci, študenti, študenti postgraduálneho štúdia a ich sprevádzajúci učitelia, ktorí cestujú na účely štúdia alebo vzdelávacích školení, vrátane ciest v rámci výmenných programov a iných školských aktivít;

               f)účastníci medzinárodných športových podujatí a ich odborný sprievod;

               g)účastníci oficiálnych výmenných programov organizovaných partnerskými mestami či inými obecnými subjektmi;

               h)zástupcovia organizácií občianskej spoločnosti, ktorí cestujú na účely vzdelávacích školení, seminárov, konferencií, a to aj v rámci výmenných programov;

               i)účastníci oficiálnych programov cezhraničnej spolupráce EÚ medzi Bieloruskom a Úniou;

               j)osoby so zdravotným postihnutím a v prípade potreby ich sprievod;

               k)osoby, ktoré predložili doklady preukazujúce nevyhnutnosť ich cesty z humanitárnych dôvodov vrátane naliehavého lekárskeho ošetrenia, ako aj osoba, ktorá takúto osobu sprevádza, alebo osoby, ktoré cestujú na pohreb blízkeho príbuzného alebo na návštevu vážne chorého blízkeho príbuzného;

               l) deti vo veku do 12 rokov.

               4.Ak členský štát alebo Bielorusko pri udeľovaní víz spolupracuje s externým poskytovateľom služieb, tento externý poskytovateľ služieb si môže účtovať poplatok za služby. Tento poplatok musí byť primeraný nákladom, ktoré externému poskytovateľovi služieb vznikli pri plnení jeho úloh, a nesmie byť vyšší ako 30 EUR. Ak je to možné, členský štát alebo Bielorusko zachovajú pre žiadateľov možnosť podávať žiadosti priamo na ich konzulátoch.

               Pokiaľ ide o Úniu, externý poskytovateľ služieb vykonáva svoju činnosť v súlade s vízovým kódexom a plne dodržiava právne predpisy Bieloruska.

               Pokiaľ ide o Bielorusko, externý poskytovateľ služieb vykonáva svoju činnosť v súlade s právnymi predpismi Bieloruska a plne dodržiava právne predpisy členských štátov EÚ.

               Článok 7 – Lehoty na spracovanie žiadostí o víza

               1.Diplomatické misie a konzulárne úrady členských štátov a Bieloruska rozhodnú o žiadosti o udelenie víza do 10 kalendárnych dní odo dňa prijatia žiadosti a dokladov potrebných na udelenie víza.

               2.Lehotu na prijatie rozhodnutia o žiadosti o vízum možno v individuálnych prípadoch predĺžiť až na 30 kalendárnych dní, najmä ak je potrebné ďalšie preskúmanie žiadosti.

               3.Lehotu na prijatie rozhodnutia o žiadosti o vízum možno v naliehavých prípadoch skrátiť na dva pracovné dni alebo menej.

               Ak sa vyžaduje podanie žiadosti na osobnom stretnutí, takéto stretnutie sa uskutoční spravidla do dvoch týždňov odo dňa, kedy bolo o takúto schôdzku požiadané. Bez ohľadu na predchádzajúcu vetu, externý poskytovateľ služieb zabezpečí, aby sa žiadosť o vízum mohla spravidla podať bez zbytočného odkladu.

               V odôvodnených naliehavých prípadoch môže konzulárny úrad žiadateľom umožniť podanie žiadosti buď bez stretnutia, alebo sa stretnutie uskutoční bezodkladne.

               Článok 8 – Odchod v prípade straty alebo odcudzenia dokladov

               1.Občania Únie a Bieloruska, ktorí stratili svoje cestovné doklady alebo ktorým boli počas pobytu na území Bieloruska alebo členských štátov tieto doklady odcudzené, môžu opustiť územie Bieloruska alebo členských štátov bez víza alebo iného povolenia na základe platných cestovných dokladov oprávňujúcich na prekročenie hraníc, ktoré vydali diplomatické misie alebo konzulárne úrady členských štátov alebo Bieloruska.

               Článok 9 – Predĺženie platnosti víza vo výnimočných prípadoch

               Občanom Únie a Bieloruska, ktorí nemôžu opustiť územie Bieloruska alebo územie členských štátov v lehote stanovenej v ich vízach z dôvodu vyššej moci alebo z humanitárnych dôvodov, ktoré im bránia opustiť územie členských štátov, sa platnosť víz bezplatne predĺži v súlade s právnymi predpismi platnými v Bielorusku alebo v prijímajúcom členskom štáte o obdobie, ktoré je potrebné na ich návrat do štátu ich pobytu.

               Článok 10 – Diplomatické pasy a preukazy EÚ*

               1.Občania Únie, ktorí sú držiteľmi platného biometrického diplomatického pasu vydaného členským štátom, ako aj držitelia platných preukazov EÚ môžu vstúpiť na územie Bieloruska, opustiť ho a prejsť týmto územím bez víz.

               2.Občania Bieloruska, ktorí sú držiteľmi platného biometrického diplomatického pasu vydaného Bieloruskom, môžu vstúpiť na územie členských štátov, opustiť ho a prejsť týmto územím bez víz.

               3.Osoby uvedené v odseku 1 a 2 sa môžu zdržiavať na území Bieloruska alebo na územiach členských štátov najviac 90 dní počas 180-dňového obdobia.

               [* S výhradou, že EÚ vopred overí bezpečnosť a integritu bieloruského systému na vydávanie diplomatických pasov a jeho fungovanie.]

               Článok 11 – Územná platnosť víz

               S výhradou vnútroštátnych pravidiel a predpisov týkajúcich sa národnej bezpečnosti Bieloruska a členských štátov a s výhradou pravidiel EÚ o vízach s obmedzenou územnou platnosťou platí, že občania Únie a občania Bieloruska sú oprávnení cestovať na území členských štátov a Bieloruska za rovnakých podmienok ako občania Bieloruska a občania Európskej únie.

               Článok 12 –Spoločný výbor pre správu dohody

               1.Zmluvné strany zriadia spoločný výbor odborníkov (ďalej len „výbor“) zložený zo zástupcov Únie a Bieloruska.

               2.Výbor plní najmä tieto úlohy:

               a)monitoruje vykonávanie tejto dohody;

               b)navrhuje zmeny alebo dodatky k tejto dohode;

               c)urovnáva spory vyplývajúce z výkladu alebo uplatňovania ustanovení tejto dohody.

               3.Výbor zasadá v prípade potreby kedykoľvek na žiadosť jednej zo zmluvných strán, najmenej však raz za rok.

               4.Výbor stanoví svoj rokovací poriadok.

               Článok 13 – Vzťah tejto dohody k dvojstranným dohodám medzi členskými štátmi a Bieloruskom

               Táto dohoda má odo dňa nadobudnutia platnosti prednosť pred ustanoveniami dvojstranných alebo viacstranných dohôd alebo dojednaní uzavretých medzi jednotlivými členskými štátmi a Bieloruskom, pokiaľ ustanovenia týchto dohôd alebo dojednaní môžu ovplyvniť alebo pozmeniť rozsah pôsobnosti tejto dohody.

               Článok 14 – Záverečné ustanovenia

               1.Zmluvné strany ratifikujú alebo schvália túto dohodu v súlade so svojimi príslušnými postupmi a dohoda nadobudne platnosť prvým dňom druhého mesiaca nasledujúceho po dni, keď si zmluvné strany navzájom oznámia ukončenie uvedených postupov.

               2.Odchylne od ustanovení odseku 1 tohto článku táto dohoda nadobudne platnosť až v deň nadobudnutia platnosti dohody medzi Európskou úniou a Bieloruskom o readmisii osôb s neoprávneným pobytom, ak tento deň nastane po dni stanovenom v odseku 1 tohto článku.

               3.Táto dohoda sa uzatvára na dobu neurčitú, pokiaľ nebude vypovedaná v súlade s odsekom 6 tohto článku.

               4.Túto dohodu je možné zmeniť písomnou dohodou zmluvných strán. Zmeny nadobudnú platnosť po tom, čo si zmluvné strany navzájom oznámia ukončenie svojich vnútorných postupov nevyhnutných na tento účel.

               5.Každá zo zmluvných strán môže úplne alebo čiastočne pozastaviť uplatňovanie tejto dohody. Rozhodnutie o pozastavení uplatňovania dohody sa oznámi druhej zmluvnej strane najneskôr 48 hodín pred nadobudnutím jeho účinnosti. Zmluvná strana, ktorá pozastavila uplatňovanie tejto dohody, informuje bezodkladne druhú zmluvnú stranu, keď dôvody na pozastavenie pominú.

               6.Každá zo zmluvných strán môže vypovedať túto dohodu na základe písomného oznámenia druhej zmluvnej strane. Platnosť tejto dohody sa skončí po uplynutí 90 dní odo dňa takéhoto oznámenia.

               V XXX dňa XXX v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a bieloruskom jazyku, pričom každé znenie je rovnako autentické.

               Za Úniu

                     Za Bielorusko

               PROTOKOL K DOHODE O ČLENSKÝCH
                  ŠTÁTOCH, KTORÉ NEUPLATŇUJÚ SCHENGENSKÉ ACQUIS V PLNOM ROZSAHU

               Členské štáty, ktoré sú viazané schengenským acquis, ale ešte neudeľujú schengenské víza, čakajúc na príslušné rozhodnutie Rady na tento účel, udeľujú národné víza, ktorých platnosť je obmedzená na ich vlastné územie.

               V súlade s rozhodnutím Európskeho parlamentu a Rady č. 565/2014/EÚ z 15. 5. 2014, ktorým sa od 16. júna 2014 povoľuje Bulharsku, Chorvátsku, Cypru a Rumunsku, aby jednostranne uznávali jednotné krátkodobé víza, ktoré sú platné na dva alebo viac vstupov, a dlhodobé víza a povolenia na pobyt vydané členskými štátmi schengenského priestoru a víza s obmedzenou územnou platnosťou vydané členskými štátmi schengenského priestoru v súlade s článkom 25 ods. 3 prvou vetou vízového kódexu, ako aj národné víza a povolenia na pobyt vydané Bulharskom, Chorvátskom, Cyprom a Rumunskom za rovnocenné s ich národnými vízami nielen na účely tranzitu, ale aj na účely plánovaného pobytu na ich území, ktorého trvanie počas akéhokoľvek obdobia 180 dní nepresiahne 90 dní, boli prijaté harmonizované opatrenia s cieľom zjednodušiť tranzit držiteľov schengenských víz a schengenských povolení na pobyt cez územie členských štátov, ktoré zatiaľ neuplatňujú schengenské acquis v plnom rozsahu, a ich krátkodobý pobyt na tomto území.

               SPOLOČNÉ VYHLÁSENIE TÝKAJÚCE SA DÁNSKA

               Zmluvné strany berú na vedomie, že táto dohoda sa nevzťahuje na postupy udeľovania víz diplomatickými misiami a konzulárnymi úradmi Dánska.

               Za týchto okolností je vhodné, aby orgány Dánska a Bieloruska bezodkladne uzavreli dvojstrannú dohodu o zjednodušení udeľovania krátkodobých víz obsahujúcu podobné podmienky, aké sa stanovujú v dohode medzi Európskou úniou a Bieloruskom.

               SPOLOČNÉ VYHLÁSENIE TÝKAJÚCE SA SPOJENÉHO
                  KRÁĽOVSTVA A ÍRSKA

               Zmluvné strany berú na vedomie, že táto dohoda sa nevzťahuje na územie Spojeného kráľovstva a Írska.

               Za týchto okolností je žiaduce, aby orgány Spojeného kráľovstva, Írska a Bieloruska uzavreli dvojstranné dohody o zjednodušení udeľovania krátkodobých víz.

               SPOLOČNÉ VYHLÁSENIE TÝKAJÚCE SA ISLANDU,
                  NÓRSKA, ŠVAJČIARSKA A LICHTENŠTAJNSKA

               Zmluvné strany berú na vedomie úzke vzťahy medzi Európskou úniou a Švajčiarskom, Islandom, Lichtenštajnskom a Nórskom, najmä na základe dohôd z 18. mája 1999 a 26. októbra 2004 týkajúcich sa pridruženia týchto krajín k vykonávaniu, uplatňovaniu a rozvoju schengenského acquis.

               Za týchto okolností je vhodné, aby orgány Švajčiarska, Islandu, Lichtenštajnska a Nórska a Bieloruska bezodkladne uzavreli dvojstranné dohody o zjednodušení udeľovania krátkodobých víz obsahujúce podobné podmienky, aké sa stanovujú v dohode medzi Európskou úniou a Bieloruskom.

               SPOLOČNÉ VYHLÁSENIE
                  O SPOLUPRÁCI V OBLASTI CESTOVNÝCH DOKLADOV

               Zmluvné strany sa dohodli, že spoločný výbor zriadený podľa článku 12 dohody by mal v rámci monitorovania vykonávania tejto dohody posúdiť vplyv, ktorý má úroveň zabezpečenia príslušných cestovných dokladov na fungovanie tejto dohody. Na tento účel sa zmluvné strany dohodli, že si budú pravidelne vymieňať informácie o opatreniach, ktoré prijali, aby sa vyhli zvýšeniu množstva cestovných dokladov, a rozvíjať technické aspekty zabezpečenia cestovných dokladov, ako aj že si budú pravidelne vymieňať informácie o procese personalizácie vydávania cestovných dokladov.

               Členské štáty, Únia a Bielorusko budú bez zbytočného odkladu informovať v prípade zavedenia nových cestovných dokladov alebo zmeny existujúcich cestovných dokladov a predložia vzorky týchto cestovných dokladov a ich opis.

               SPOLOČNÉ VYHLÁSENIE O HARMONIZÁCII INFORMÁCIÍ O POSTUPOCH UDEĽOVANIA KRÁTKODOBÝCH VÍZ A O DOKLADOCH, KTORÉ SA PREDKLADAJÚ SPOLU SO ŽIADOSŤOU O KRÁTKODOBÉ VÍZA

               Uznávajúc význam transparentnosti pre žiadateľov o udelenie víza zmluvné strany tejto dohody zastávajú názor, že by sa mali prijať tieto opatrenia:

               – vypracovať základné informácie pre žiadateľov o postupoch a podmienkach na podávanie žiadostí o krátkodobé víza a o ich platnosti,

               – v prípade EÚ zaistiť širokú informovanosť o zozname sprievodných dokladov, ktoré majú predložiť žiadatelia o udelenie víz v Bielorusku, prijatom vykonávacím rozhodnutím Komisie č. C (2014) 2727 z 29. apríla 2014.

               Uvedené informácie musia byť zreteľne zobrazené (na informačných tabuliach konzulátov, na webových sídlach atď.)

               SPOLOČNÉ VYHLÁSENIE

               O KONZULÁRNOM PERSONÁLI POTREBNOM

               NA ÚČINNÉ VYKONÁVANIE DOHODY

               Uznávajúc význam účinného vykonávania dohody zmluvné strany zdôrazňujú, že je potrebné, aby zmluvné strany zaistili primeraný konzulárny personál.

               V tejto súvislosti sa zmluvné strany dohodli, že spoločný výbor zriadený podľa článku 12 dohody by mal monitorovať, ako obe zmluvné strany vykonávajú článok 6 ods. 4 dohody, v ktorom sa stanovuje možnosť žiadateľov podávať žiadosti priamo na konzuláte, a článok 7 dohody, v ktorom sa stanovujú lehoty na spracovanie žiadostí o víza.

               PRÍLOHA […]

               PRÍLOHA […]

    ---documentbreak---

               EURÓPSKA KOMISIA
            V Bruseli30. 8. 2019
            COM(2019) 403 final
            2019/0182(NLE)
            Návrh
            ROZHODNUTIE RADY
            o uzavretí Dohody medzi Európskou úniou a Bieloruskou republikou o zjednodušení udeľovania víz

               DÔVODOVÁ SPRÁVA

               1.KONTEXT NÁVRHU

               V kontexte samitu Východného partnerstva v máji 2009 EÚ opätovne potvrdila svoju politickú podporu úplnej liberalizácii vízového režimu v bezpečnom prostredí a presadzovaniu mobility uzatvorením dohôd o zjednodušení udeľovania víz a readmisii s krajinami Východného partnerstva. Dohoda o zjednodušení udeľovania víz by v súlade so spoločným prístupom k tvorbe politiky EÚ v oblasti zjednodušenia vízového režimu, dohodnutým na úrovni Výboru stálych predstaviteľov vlád členských štátov (COREPER) v decembri 2005, nebola uzavretá bez uzatvorenia dohody o readmisii.

               Na tomto základe Komisia 12. novembra 2010 predložila Rade odporúčanie, aby pre ňu vydala smernice na rokovania s Bieloruskou republikou o dohode o zjednodušení udeľovania krátkodobých víz a dohode o readmisii osôb s neoprávneným pobytom.

               Na základe poverenia Rady z 28. februára 2011
                  1
                sa v Bruseli 12. júna 2014 oficiálne začali rokovania s Bieloruskou republikou.

               Ďalších päť kôl rokovaní sa uskutočnilo 24. novembra 2014 v Minsku, 12. marca 2015 v Bruseli, 20. júna 2017 v Minsku a 11. októbra 2018 a 26. marca 2019 v Bruseli. Hlavní vyjednávači parafovali znenie dohody 17. júna 2019 prostredníctvom výmeny e-mailov.

               Bielorusko, Európska únia a sedem zúčastnených členských štátov (Bulharsko, Rumunsko, Litva, Poľsko, Maďarsko, Fínsko a Lotyšsko) medzitým 13. októbra 2016 podpísali spoločné vyhlásenie o partnerstve v oblasti mobility.

               Od 12. februára 2017 sú občania Európskej únie pri vstupe na územie Bieloruskej republiky a pobyte na tomto území v trvaní najviac 5 dní oslobodení od vízovej povinnosti za predpokladu, že hranicu prekročia na medzinárodnom letisku v Minsku. Toto obdobie bezvízového pobytu bolo 24. júla 2018 predĺžené za rovnakých podmienok na 30 dní. V prípade pobytov, ktorých dĺžka presahuje 30 dní a nepresahuje 90 dní (v rámci akéhokoľvek 180-dňového obdobia), sa dohoda bude uplatňovať recipročne.

               Členské štáty boli vo všetkých fázach rokovaní pravidelne informované a zúčastňovali sa na konzultáciách v príslušných pracovných skupinách Rady. Konečný návrh znenia dohody sa poskytol pracovnej skupine pre víza a 5. apríla 2019 sa zjednodušeným písomným postupom všeobecne schválil.

               Európsky parlament bol o ukončení rokovaní o oboch dohodách týkajúcich sa zjednodušenia udeľovania víz a readmisie informovaný 17. apríla 2019 listom generálneho riaditeľa GR pre migráciu a vnútorné záležitosti adresovaným predsedovi Výboru pre občianske slobody, spravodlivosť a vnútorné veci. K listu boli priložené znenia návrhov oboch dohôd.

               V navrhovanom rozhodnutí o uzavretí dohody sú stanovené nevyhnutné vnútorné opatrenia na praktické vykonávanie dohody. Osobitne sa v ňom stanovuje, že Komisia, ktorej pomáhajú odborníci z členských štátov, zastupuje Úniu v spoločnom výbore pre zjednodušenie vízového režimu zriadenom na základe článku 12 dohody.

               Pripojený návrh predstavuje právny nástroj na uzavretie dohody. Rada rozhodne kvalifikovanou väčšinou.

               2.
                     CIEĽ A OBSAH DOHODY

               Cieľom Dohody medzi Európskou úniou a Bieloruskou republikou o zjednodušení udeľovania víz (ďalej len „dohoda“) je na základe reciprocity zjednodušiť udeľovanie víz občanom Únie a Bieloruska na účely plánovaného pobytu v trvaní najviac 90 dní v rámci akéhokoľvek 180-dňového obdobia.

               Komisia sa domnieva, že ciele stanovené Radou v smerniciach na rokovania boli dosiahnuté a návrh dohody je pre Úniu prijateľný.

               Konečný obsah dohody možno zhrnúť takto:

               –rozhodnutie o udelení alebo neudelení víza sa v prípade všetkých žiadateľov o udelenie víza bude musieť prijať v zásade do 10 kalendárnych dní. Túto lehotu možno predĺžiť na 30 kalendárnych dní, ak je potrebné ďalšie preskúmanie. V naliehavých prípadoch možno lehotu na prijatie rozhodnutia skrátiť na dva pracovné dni alebo menej. Pravidlom je, že žiadatelia o udelenie víza môžu dostať termín schôdzky na podanie žiadosti o vízum v lehote dvoch týždňov od dátumu požiadania o túto schôdzku a v naliehavých prípadoch okamžite alebo bez dohodnutého stretnutia,

               –vízový poplatok za spracovanie žiadostí podaných občanmi Európskej únie a Bieloruskej republiky má stanovenú výšku 35 EUR. Tento poplatok sa bude týkať všetkých žiadateľov o udelenie víza. Od vízového poplatku sú úplne oslobodené tieto kategórie osôb: deti vo veku do 12 rokov, osoby so zdravotným postihnutím, blízki príbuzní, členovia oficiálnych delegácií zúčastňujúci sa na činnostiach vlády, žiaci, študenti vrátane študentov postgraduálneho štúdia, zástupcovia organizácií občianskej spoločnosti, humanitárne prípady a účastníci vedeckých, kultúrnych a umeleckých aktivít a športových podujatí,

               –ak sa zmluvné strany rozhodnú spolupracovať s externým poskytovateľom služieb okrem iného pri zhromažďovaní žiadostí o udelenie víza, poplatok, ktorý sa má externému poskytovateľovi služieb zaplatiť, nesmie presiahnuť 30 EUR. Zachováva sa možnosť občanov zmluvných strán podať žiadosť priamo na konzulátoch, pokiaľ je to možné, napr. ak je k dispozícii dostatočný počet zamestnancov na to, aby sa zvládla pracovná záťaž a splnili sa povinnosti stanovené v dohode,

               –dokumenty, ktoré sa majú predložiť v súvislosti s účelom cesty, sa zjednodušili pre tieto kategórie žiadateľov: blízki príbuzní, podnikatelia, členovia oficiálnych delegácií, žiaci, študenti vrátane študentov postgraduálneho štúdia, účastníci vedeckých, kultúrnych a športových podujatí, novinári, návštevníci vojenských a civilných cintorínov (vrátane príbuzných), zástupcovia občianskej spoločnosti, príslušníci slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach, vodiči medzinárodnej nákladnej a osobnej dopravy, účastníci oficiálnych výmenných programov partnerských miest, osoby cestujúce zo zdravotných dôvodov, osoby zúčastňujúce sa na medzinárodných športových podujatiach, členovia posádok vlakov, chladiarenských vozňov a lokomotív a účastníci oficiálnych programov cezhraničnej spolupráce EÚ. V prípade týchto kategórií osôb sa na účely preukázania účelu cesty smú požadovať len doklady uvedené v dohode. Pravidlom je, že sa nesmie vyžadovať žiadne ďalšie odôvodnenie, pozvanie ani potvrdenie stanovené v právnych predpisoch členských štátov alebo Bieloruskej republiky,

               –zavádzajú sa aj zjednodušené kritériá udeľovania víz na viac vstupov pre tieto kategórie osôb:

               a)členovia národných a regionálnych vlád, parlamentov a súdov, stáli členovia oficiálnych delegácií, manželskí partneri a deti navštevujúci občanov Európskej únie s oprávneným pobytom na území Bieloruska alebo občanov Bieloruskej republiky s oprávneným pobytom v členských štátoch, alebo občanov EÚ s pobytom na území členských štátov, ktorých sú štátnymi príslušníkmi, alebo občanov Bieloruskej republiky s pobytom na území Bieloruska: víza na viac vstupov s platnosťou päť rokov (alebo kratšou, ak je zámer pravidelne cestovať zjavne obmedzený, napríklad ak je dĺžka trvania ich mandátu alebo povolenia na oprávnený pobyt kratšia);

               b)účastníci vedeckých, kultúrnych, oficiálnych výmenných alebo cezhraničných programov a medzinárodných športových podujatí, novinári, študenti, členovia oficiálnych delegácií, zástupcovia organizácií občianskej spoločnosti, príslušníci slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach, vodiči medzinárodnej nákladnej a osobnej dopravy, posádky vlakov a osoby, ktoré cestujú pravidelne zo zdravotných dôvodov: víza na viac vstupov platné 1 rok;

               c)rovnaké kategórie ako v písmene b): víza platné najmenej dva roky a najviac päť rokov (za predpokladu, že počas predchádzajúcich dvoch rokov legálne využívali víza na viac vstupov s platnosťou jeden rok, pokiaľ potreba alebo zámer cestovať často alebo pravidelne nie sú zjavne obmedzené na kratšie obdobie);

               –občania Európskej únie a Bieloruskej republiky, ktorí sú držiteľmi platných biometrických diplomatických pasov, a držitelia platných preukazov EÚ sú oslobodení od vízovej povinnosti pri krátkodobých pobytoch. V apríli 2015 predložila Komisia prvé posúdenie bezpečnosti a integrity systému vydávania bieloruských diplomatických pasov vrátane ochranných prvkov týchto pasov, pričom výsledok v prípade systému vydávania bol uspokojivý. Za dostatočnú však niektoré členské štáty nepovažovali úroveň zabezpečenia bieloruských diplomatických pasov. Bieloruská republika následne oznámila, že v súlade s najnovšími usmerneniami a odporúčaniami Medzinárodnej organizácie civilného letectva začne od začiatku roka 2020 vydávať biometrické pasy, a súhlasila s obmedzením oslobodenia od vízovej povinnosti len na biometrické diplomatické pasy (dodatočná požiadavka, ktorá sa nevyžadovala v smerniciach na rokovania). V šiestom a poslednom kole rokovaní 26. marca 2019 Bieloruská republika poskytla Komisii aktualizované informácie o systéme vydávania a technických špecifikáciách týchto pasov a zaviazala sa, že najneskôr do októbra 2019 predloží vzor nového biometrického pasu a konečné technické špecifikácie. Za týchto okolností bude musieť Komisia po porade s členskými štátmi vykonať konečné posúdenie systému vydávania pasov Bieloruska pred uzavretím dohody,

               –záverečné ustanovenia poskytujú zmluvným stranám možnosť z akéhokoľvek dôvodu úplne alebo čiastočne pozastaviť uplatňovanie dohody (napr. oslobodenie od vízovej povinnosti pre držiteľov diplomatických biometrických pasov). Toto ustanovenie sa teda vzťahuje na také dôvody pozastavenia, ako sú porušenie alebo zneužitie ustanovenia dohody, napríklad oslobodenia od vízovej povinnosti pre držiteľov diplomatických pasov (článok 10), z dôvodov týkajúcich sa ľudských práv a demokracie (uvedených aj v preambule dohody), ako aj nedostatočná spolupráca v oblasti readmisie a/alebo neuspokojivé vykonávanie dohody o readmisii,

               –v záverečných ustanoveniach sa takisto stanovuje, že dohoda o zjednodušení udeľovania víz môže nadobudnúť platnosť až v deň nadobudnutia platnosti dohody o readmisii,

               –v preambule dohody sa zdôrazňuje dôležitosť základných zásad, ktorými sa riadi spolupráca medzi zmluvnými stranami, ako aj povinností a zodpovedností vyplývajúcich z príslušných medzinárodných nástrojov, ktorými sú zmluvné strany viazané, vrátane dodržiavania ľudských práv a demokratických zásad,

               –v protokole sa rieši osobitná situácia členských štátov, ktoré zatiaľ neuplatňujú schengenské acquis v plnom rozsahu, a ich jednostranné uznávanie schengenských víz a povolení na pobyt udeľovaných občanom Bieloruskej republiky na účely tranzitu cez ich územie v súlade s rozhodnutím č. 565/2014/EÚ,

               –k dohode je pripojené spoločné vyhlásenie o spolupráci v oblasti cestovných dokladov a pravidelnej výmene informácií týkajúcich sa zabezpečenia cestových dokladov,

               –k dohode je pripojené spoločné vyhlásenie o harmonizácii informácií o postupoch udeľovania krátkodobých víz a o dokladoch, ktoré sa predkladajú spolu so žiadosťou o krátkodobé víza,

               –v preambule a v spoločných vyhláseniach pripojených k dohode je zohľadnená osobitná situácia Dánska, Spojeného kráľovstva a Írska. V spoločnom vyhlásení k dohode sa zohľadňuje aj úzke pridruženie Islandu, Nórska, Švajčiarska a Lichtenštajnska k vykonávaniu, uplatňovaniu a rozvoju schengenského acquis
                  2
               ,

               –k dohode je pripojené spoločné vyhlásenie o konzulárnom personáli, ktoré má odrážať význam, ktorý zmluvné strany pripisujú dostupnosti dostatočného počtu zamestnancov na svojich konzulátoch pri zabezpečovaní účinného vykonávania dohody.

               3.PRÁVNY ZÁKLAD, SUBSIDIARITA A PROPORCIONALITA

               •Právny základ

               Tento návrh sa predkladá Rade s cieľom uzavrieť dohodu.

               Právnym základom tohto návrhu je článok 77 ods. 2 písm. a) Zmluvy o fungovaní Európskej únie (ZFEÚ) v spojení s jej článkom 218 ods. 6 písm. a).

               •Subsidiarita (v prípade inej ako výlučnej právomoci)

               Neuplatňuje sa.

               •Proporcionalita

               Súčasný návrh neprekračuje rámec toho, čo je nevyhnutné na dosiahnutie sledovaného cieľa, a to uzavretia medzinárodnej dohody, ktorou sa zjednoduší udeľovanie víz občanom Bieloruska a Únie.

               4.VPLYV NA ROZPOČET

               Tento návrh so sebou neprináša dodatočné náklady pre rozpočet EÚ.

               5.ZÁVERY

               Vzhľadom na uvedené výsledky Komisia navrhuje, aby Rada po získaní súhlasu Európskeho parlamentu schválila uzavretie pripojenej Dohody medzi Európskou úniou a Bieloruskou republikou o zjednodušení udeľovania víz.

               2019/0182 (NLE)

               Návrh

               ROZHODNUTIE RADY

               o uzavretí Dohody medzi Európskou úniou a Bieloruskou republikou o zjednodušení udeľovania víz

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s jej článkom 218 ods. 6 písm. a),

               so zreteľom na návrh Európskej komisie,

               so zreteľom na súhlas Európskeho parlamentu
                  3
               ,

               keďže:

               (1)V súlade s rozhodnutím Rady XXXX/XX
                  4
                bola Dohoda medzi Európskou úniou a Bieloruskom o zjednodušení udeľovania víz (ďalej len „dohoda“) podpísaná […] s výhradou jej uzavretia k neskoršiemu dátumu.

               (2)V kontexte vyhlásenia prijatého na samite Východného partnerstva 7. mája 2009 vyslovili Únia a partnerské krajiny politickú podporu liberalizácii vízového režimu v bezpečnom a chránenom prostredí a opätovne potvrdili svoj zámer prijímať postupné opatrenia vedúce k zavedeniu bezvízového režimu pre svojich občanov vo vhodnom čase.

               (3)Účelom dohody je na základe reciprocity zjednodušiť udeľovanie víz občanom Únie a Bieloruska na plánovaný pobyt v trvaní najviac 90 dní v rámci akéhokoľvek 180-dňového obdobia.

               (4)Toto rozhodnutie predstavuje vývoj ustanovení schengenského acquis, na ktorom sa Spojené kráľovstvo nezúčastňuje v súlade s rozhodnutím Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis
                  5
               ; Spojené kráľovstvo sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (5)Toto rozhodnutie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis
                  6
               ; Írsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (6)V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (7)Dohoda by sa mala schváliť v mene Európskej únie,

               PRIJALA TOTO ROZHODNUTIE:

               Článok 1

               Týmto sa v mene Únie schvaľuje Dohoda medzi Európskou úniou a Bieloruskou republikou o zjednodušení udeľovania víz (ďalej len „dohoda“).

               Text dohody a spoločných vyhlásení je pripojený k tomuto rozhodnutiu.

               Článok 2

               Predseda Rady určí osobu splnomocnenú vykonať v mene Európskej únie oznámenie stanovené v článku 14 ods. 1 dohody s cieľom vyjadriť súhlas Európskej únie s tým, že bude dohodou viazaná.

               Článok 3

               Komisia, ktorej pomáhajú odborníci z členských štátov, zastupuje Úniu v spoločnom výbore zriadenom článkom 12 dohody.

               Článok 4

               Toto rozhodnutie nadobúda účinnosť dňom jeho prijatia
                  7
               .

               V Bruseli

                     Za Radu

                     predseda

                     (1)

                        Rada 2. marca 2015 zmenila smernice na rokovania tak, aby zahŕňali možnosť pozastaviť oslobodenie od vízovej povinnosti pre držiteľov diplomatických pasov z väčšieho množstva dôvodov, než sa uvádza v štandardných ustanoveniach o pozastavení, napr. z dôvodov týkajúcich sa ľudských práv a demokracie, ako aj z dôvodu zneužívania uvedeného oslobodenia od vízovej povinnosti.

                     (2)

                        Je možné, že preambulu a spoločné vyhlásenie o situácii Spojeného kráľovstva bude treba po vystúpení Spojeného kráľovstva z EÚ revidovať.

                     (3)

                        Mal by sa uviesť odkaz na súhlas EP.

                     (4)

                        Ú. v. EÚ L […], […], s. […].

                     (5)

                        Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

                     (6)

                        Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

                     (7)

                        Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.